සෙන් බුදු දහම මහායාන බුදුසමයට අයත් සම්ප්‍රදායක් ලෙස හඳුනාගත හැකි සෙන් දහම පරමාර්ථ සත්‍යය අවබෝධ කිරීමට මං පාදන ඉගැන්වීමකි. පරමාර්ථ සත්‍යය අවබෝධය යනු නිර්වාණය අවබෝධ කිරීම යි. ථෙරවාද හා මහායාන දෙකෙහි ම අවසාන අරමුණ නිවන් දැකීම වන අතර එය මේ ආත්මයේ හෝ අන් ආත්ම භවයක දී හෝ සිදුවිය යුත්තක් සේ බෞද්ධයෝ කල්පනා කරති. එහෙත් සෙන් ආගමිකයන්ගේ මූලික අරමුණ වන්නේ මේ ආත්මයේදී ම පරමාර්ථ සත්‍යය අවබෝධ කරගැනීමයි. සෙන් යන නාමය ජපන් වචනයකි. ජපන් බසට එය එක් වී ඇත්තේ චීන බසෙහි එන චාන් යන වචනය ආශ්‍රයෙනි. එම වචනය චීන බසට එකතු වී ඇත්තේ සංස්කෘත භාෂාවෙහි එන ධ්‍යාන යන යෙදුම ආශ්‍රයෙනි. එහි සාමාන්‍ය සිංහල අර්ථය දැහැන් නොහොත් භාවනාව යන්නයි. බුදු දහම ඉන්දියාවේ සිට චීනයට ව්‍යාප්ත වූ පසු ධ්‍යාන යන වචනයට පුළුල් අර්ථයක් ගැබ් වී තිබේ. ධ්‍යාන යන වචනය භාවනාවේ එක් අංගයක් වශයෙන් ඉන්දියාවේ ව්‍යවහාර කළත් චීනයේදී සමස්ත භාවනාවම ධ්‍යාන විෂයෙහි අන්තර්ගතවී ඇති බවක් දක්නට ලැබේ. චීනයට ගෙනගිය බුදු දහමේ ප්‍රධානම අංගය වශයෙන් හඳුන්වන්නේ භාවනාවයි. මෙම චාන් ආගමික ඉගැන්වීම් ජපානයට ගිය විට එය සෙන් බවට පත්විය. සෙන් බුදු දහමේ මූලික ලක්ෂණයකි ධර්ම ග්‍රන්ථ භාවිතා නොකිරීම. චීනයේ ධර්ම ග්‍රන්ථ සම්පූර්ණයෙන් ඉවත් කළ අතර ජපානයේදී සෙන් ආගම අංශ දෙකක් මේ සම්බන්ධයෙන් නිර්මාණය කර ගනී. ඒ රින්සයි සෙන් හා ඩෝගන් සෙන් වශයෙනි කොටසක් ධර්ම ග්‍රන්ථ භාවිත කළ අතර අනෙක් කොටස ධර්ම ග්‍රන්ථ ආශ්‍රයෙන් සම්පූර්ණයෙන්ම ඉවත් විය.
මේ ආත්මයේදීම පරම සත්‍ය අවබෝධ කරගැනීම මූලික අරමුණ වන්නේ කාගේද?
සෙන් ආගමිකයන්ගේ